Så er der atter smitte i omløb på fjerkræslagteriet Danpo i Aars. Hele 7 medarbejdere er konstateret smittet med covid-19 i løbet af den seneste uge. - Det er blandt andet fire medarbejdere i produktionen, der er konstateret smittet. Jeg modtog beskeden om de positive prøver onsdag og torsdag i sidste uge. To af medarbejderne har dog ikke været i kontakt med de øvrige ansatte, da de er blevet smittet, mens de har afholdt ferie, siger produktionschef i Danpo Per Alan Jensen til TV2 Nord. Han oplyser videre, at Danpo har måttet hjemsende otte medarbejdere fra produktionen. Fire af disse har allerede fået en negativ test tilbage, mens de resterende fire medarbejdere venter på svar. Smitte på kontorgangene Det er dog ikke kun hos produktionsmedarbejdere, at smitten er i omløb. Tre funktionærer i virksomheden er ligeledes konstateret smittet henholdsvis fredag i sidste uge og mandag i denne uge. Det har medført, at yderligere fire ansatte er hjemsendt, og de venter også på svar fra deres coronatest. Det er langt fra første gang, at virksomheden har haft ansatte, der er smittet med covid-19. Tilbage i august blev omkring 500 ansatte i virksomheden testet af Region Nordjyllands mobile testenhed, der var kommet ud for at pode slagteriarbejderne. Efter dette valgte Danpo ’at gå et level op’ i forhold til at mindske risikoen for smittespredning. - Alle medarbejdere skal bære mundbind elle visir, vi lukker døre mere af for montører og andre, vi modtager ikke længere gæster og vi har adskilt de administrative medarbejdere og produktionsmedarbejdere, sagde Per Alan Jensen til TV2 Nord tilbage i august. Ny strategi er på vej Fremover vil Danpo, kombineret med de forrige tiltag, speede sporingsarbejdet op. - Vi holder møde i dag om, hvordan vi bedst muligt undgår disse positive prøver, og samtidigt skal vi tale om, hvordan smitteopsporingen effektiveres. Det er planen, at vi vil bruge quicktests, så vores ansatte allerede kan få svar på deres tests efter 15 minutter, siger Per Alan Jensen. Trods coronatilfældene fortæller han, at det har været muligt at opretholde produktionen, så indtil nu har smittetilfældene ikke fået konsekvenser for virksomheden.

Opsummering:
Syv medarbejdere er smittet med coronavirus på Danpo. De nye smittetilfælde får nu virksomheden til at tage et nyt greb i brug for at minimere risikoen for fremtidig smittespredning.